คลังเตรียมรื้อกรรมการออมสิน
คลังดัน &#8220;อำนวย&#8221; นั่งประธานบริหารแบงก์ออมสินแทนสาธิต ตั้ง &#8220;ประสิทธิ์&#8221; นั่งประธานบอร์ด
18 พ.ค. 2558

คลังดัน “อำนวย” นั่งประธานบริหารแบงก์ออมสินแทนสาธิต ตั้ง “ประสิทธิ์” นั่งประธานบอร์ด
นายสมหมาย ภาษี รมว.คลัง เปิดเผยว่า จะตั้งผู้บริหารคลังเข้าไปเป็นกรรมการธนาคารออมสินแทนนายสาธิต รังคสิริ ผู้ตรวจราชการกระทรวงการคลัง ที่ถูกคำสั่งนายกรัฐมนตรีให้หยุดปฏิบัติหน้าที่ ซึ่งนายสาธิตนั่งเป็นประธานกรรมการบริหารธนาคารออมสินอยู่ จึงต้องมีการเลือกคนมาทำหน้าที่แทน
ขณะที่นายราฆพ ศรีศุภอรรถ ผู้ตรวจฯ คลัง ที่ถูกคำสั่งให้หยุดปฏิบัติหน้าที่ด้วย และนั่งเป็นกรรมการในรัฐวิสาหกิจหลายแห่ง ก็จะหาผู้บริหารเข้าไปนั่งแทนเช่นกัน
แหล่งข่าวจากกระทรวงการคลัง เปิดเผยว่า นายสมหมายจะให้นายประสิทธิ์ สืบชนะ ผู้ตรวจฯ คลัง ซึ่งขณะนี้นั่งเป็นกรรมการธนาคารออมสิน ทำหน้าที่ประธานกรรมการบริหารธนาคารออมสิน เนื่องจากมีความรู้ความสามารถ และก่อนหน้านี้ก็นั่งเป็นประธานธนาคารอาคารสงเคราะห์มาก่อน
นอกจากนี้ นายสมหมายจะตั้งนายอำนวย ปรีมนวงศ์ ผู้ตรวจฯ คลัง เข้าเป็นกรรมการธนาคารออมสินแทนนายสาธิต เพราะเคยเป็นกรรมการมาแล้ว และเป็นที่ไว้วางใจ โดยนายอำนวยยังอาจได้รับพิจารณาให้เป็นผู้อำนวยการสำนักงานบริหารหนี้สาธารณะ หรืออธิบดีกรมบัญชีกลาง ซึ่งคาดว่าจะเสนอให้คณะรัฐมนตรีเห็นชอบเร็วๆ นี้